පාස්කු ප්‍රහාරය පිළිබඳ ලැබුණු බුද්ධි තොරතුරු නිසි පාර්ශ්වවලට නොලැබීම පාස්කු ප්‍රහාරය ඇතිවීමට බලපෑ බව හිටපු ආරක්ෂක මාණ්ඩලික ප්‍රධානී අද්මිරාල් රවින්ද්‍ර විජේගුණරත්න මහතා පවසනවා.ඔහු මේ බව සඳහන් කළේ පාස්කු ප්‍රහාරය සම්බන්ධයෙන් විමර්ශනය කෙරෙන ජනාධිපති කොමිසම හමුවේ සාක්ෂි ලබාදෙමින්.පාස්කු ප්‍රහාරය සම්බන්ධයෙන් විමර්ශනය කෙරෙන ජනාධිපති කොමිසමේ සාක්ෂි ලබාදීමට ඊයේ කැඳවා තිබුණේ, සහරාන් හෂීම් සම්බන්ධයෙන් නීති කටයුතු සිදුකළ නීතිපති දෙපාර්තමේන්තුවේ නිලධාරින් පිරිසක්.ඒ අනුව රජයේ අධිනීතිඥ මාලික් අසීස් මහතා ඊයේ පෙරවරුවේ සාක්ෂි ලබාදුන් අතර පස්වරුවේ සාක්ෂි ලබාදීමට කැඳවා තිබුණේ නියෝජ්‍ය සොලිසිටර් ජෙනරාල් අසාද් නවාවි මහතායි.එහිදී ජනාධිපති කොමිසමේ සාමාජික අභියාචනාධිකරණ විනිසුරුවරයා විමසුවේ සහරාන් හෂීම් සම්බන්ධයෙන් ත්‍රස්ත මර්දන හා විමර්ශන කොට්ඨාසය ඉදිරිපත් කළ ගොණුව සම්බන්ධයෙන් ගත් පියවර කුමක්ද යන්නයි.ඊට පිළිතුරු දෙමින් සාක්ෂිකාර නියෝජ්‍ය සොලිසිටර් ජෙනරාල් අසාද් නවාවි මහතා සඳහන් කළේ 2017.06.07 වෙනි දින තමන් වෙත ලද එම ගොණුව තම කණිෂ්ඨ නිලධාරී මාලික් අසීස් රජයේ අධිනීතිඥවරයා වෙත වැඩිදුර කටයුතු සඳහා යොමුකළ බවයි.ජනාධිපති කොමිසමේ අභියාචනාධිකරණ විනිසුරු - " මේ සහරාන් හෂීම් සම්බන්ධ ගොණුව මාලික් අසීස් මහතාටම යොමු කරන්න විශේෂ හේතුව මොකක්ද ?"සාක්ෂිකාර නියෝජ්‍ය සොලිසිටර් ජෙනරාල් අසාද් නවාවි - නීතිපති දෙපාර්තමේන්තුව -" බැලු බැල්මට එය එම්. සී. එම්. සහරාන් සහ එම්. සී. එම්. සෙයිනි යන දෙදෙනෙකු සම්බන්ධව ද්‍රවිඩ භාෂාවෙන් තිබූ එකක් නිසා ඒ ගොණුව ඔහුට යොමු කළා."ජනාධිපති කොමිසමේ අභියාචනාධිකරණ විනිසුරු - " ඒ ගොණුව සම්බන්ධයෙන් යළිත් ඔබේ අවධානයට යොමු වුණේ කවදාද ?"සාක්ෂිකාර නියෝජ්‍ය සොලිසිටර් ජෙනරාල් අසාද් නවාවි - නීතිපති දෙපාර්තමේන්තුව -" පාස්කු ප්‍රහාරය සිදුවී සති තුනකින් පසු ජනාධිපති ලේකම් කාර්‍යාලයේ පැවති රැස්වීමකදී එවකට ත්‍රස්ත මර්ධන හා විමර්ශන කොට්ඨාස අධ්‍යක්ෂ විසින් සඳහන් කළා මෙවැනි ගොණුවක් සම්බන්ධයෙන් නීති උපදෙස් ලැබීමට නියමිතව තිබුණා කියලා.